KOMISSION TIEDONANTO NEUVOSTOLLE Saksan hallituksen pyyntö saada ottaa käyttöön neuvoston direktiivistä 92/81/ETY poikkeava toimenpide kyseisen direktiivin 8 artiklan 4 kohdan nojalla autoissa käytettävien polttoaineiden, joiden rikkipitoisuus on alle 10 miljoonasosaa, alennetun valmisteveroverokannan osalta

KOMISSION TIEDONANTO NEUVOSTOLLE Saksan hallituksen pyyntö saada ottaa käyttöön neuvoston direktiivistä 92/81/ETY poikkeava toimenpide kyseisen direktiivin 8 artiklan 4 kohdan nojalla autoissa käytettävien polttoaineiden, joiden rikkipitoisuus on alle 10 miljoonasosaa, alennetun valmisteveroverokannan osalta

1. Johdanto

Neuvoston direktiivin 92/81/ETY mukaisesti jäsenvaltioiden on sovellettava yhdenmukaistettua järjestelmää kivennäisöljyjen valmisteverojen rakenteisiin. Kyseisen direktiivin 8 artiklan 4 kohdan nojalla neuvosto voi antaa jäsenvaltiolle luvan ottaa käyttöön täydentäviä verovapautuksia tai veronalennuksia erityisistä poliittisista syistä.

Komissio sai tiedon toimenpiteestä, jolla on tarkoitus ottaa käyttöön erilaiset valmisteverokannat autoissa käytettävien polttoaineiden osalta, joiden rikkipitoisuus alittaa erityiset rajat, 24. syyskuuta 1999 päivätystä Saksan pysyvän edustuston toimistosta tulleesta kirjeestä.

Edellä mainitun direktiivin 8 artiklan 4 kohdan mukaisesti kaikille jäsenvaltioille ilmoitettiin aiotusta toimenpiteestä komission pääsihteeristön 25. marraskuuta 1999 päivätyllä kirjeellä. Saman artiklan nojalla komissio tai mikä tahansa jäsenvaltio voi pyytänyt neuvostoa tutkimaan asiaa.

2. Toimenpiteen kuvaus

Saksan viranomaiset ovat ilmoittaneet komissiolle haluavansa saattaa voimaan 1. tammikuuta 2000 ekologisia verouudistuksia jatkavan uuden lain, jossa eriytetään polttoaineiden kivennäisöljyverotus niiden rikkipitoisuuden mukaan. Lakiesitys sisältää muun muassa säännöksiä, jotka koskevat valmisteverokantojen eriyttämistä polttoaineen rikkipitoisuuden mukaan.

Uuden lain mukaan bensiinin ja dieselpolttoaineen erilainen kivennäisöljyverotus toteutetaan kahdessa vaiheessa riippuen sen rikkipitoisuudesta. Ehdotuksen mukaan polttoaineen, jonka rikkipitoisuus on suurempi kuin 50 miljoonasosaa, veroa korotetaan kolme Saksan penniä litraa kohti 1. marraskuuta 2001 ja 31 joulukuuta 2002 välisenä aikana. Siinä säädetään lisäksi, että tammikuun 1. päivästä 2003 tätä korkeampaa kivennäisöljyveroa on tarkoitus soveltaa polttoaineisiin, joiden rikkipitoisuus on suurempi kuin 10 miljoonasosaa.

Saksan viranomaiset ovat selittäneet, että toimenpiteen tarkoituksena on nopeuttaa rikittömien polttoaineiden käyttöönottoa. Ne selittävät edelleen, että koska rikittömien ja vähärikkisten polttoaineiden käyttö ei edellytä ajoneuvojen teknisen varustelun muuttamista, niiden avulla voidaan vähentää huomattavasti kaikkien ajoneuvojen haitallisia päästöjä. Vähärikkiset ja erityisesti rikittömät polttoaineet mahdollistavat lisäksi uudenlaisten moottoreiden ja pakokaasujen jälkikäsittelytekniikoiden käytön. Vähärikkisten polttoaineiden ja tämän uuden tekniikan yhdistelmä vähentää merkittävästi savuhiukkas-, typpioksidi- ja hiilivetypäästöjä liikenteen ennustetusta kasvusta huolimatta. Rikittömiä polttoaineita käyttämällä näitä päästöjä voidaan vähentää edelleen. Tavoitteena on edistää rikittömien polttoaineiden käyttöä, jotta voidaan hyödyntää täysin kaikki mahdollisuudet vähentää hiilidioksidipäästöjä.

Saksa pyytää näin ollen 19 päivänä lokakuuta 1992 annetun neuvoston direktiivin 92/81/ETY 8 artiklan 4 kohdan nojalla lupaa:

· soveltaa 1. marraskuuta 2001 ja 31. joulukuuta 2002 välisenä aikana kolme Saksan penniä pienempää kivennäisöljyveroa litralta sellaisiin polttoaineisiin, joiden rikkipitoisuus on enintään 50 miljoonasosaa, kuin tätä rikkipitoisempiin polttoaineisiin;

· ja 1. päivästä tammikuuta 2003 kolme Saksan penniä pienempää kivennäisöljyveroa litralta sellaisiin polttoaineisiin, joiden rikkipitoisuus on enintään 10 miljoonasosaa, kuin tätä rikkipitoisempiin polttoaineisiin.

3. Komission lausunto

Komissio toteaa, että pyynnössä on kaksi erillistä osaa. Ensimmäinen osa, joka koskee polttoainetta, jonka rikkipitoisuus on enintään 50 miljoonasosaa 1. marraskuuta 2001 ja 31. joulukuuta 2002 välisenä aikana, ei ole ongelmallinen komission kannalta, koska 50 miljoonasosan laadusta on jo sovittu ja päätetty yhteisön bensiinin ja dieselpolttoaineiden laadusta annetussa Euroopan parlamentin ja neuvoston direktiivissä 98/70/EY. Tätä 50 miljoonasosan laatua sovelletaan yhteisössä 1. päivästä tammikuuta 2005. Saksan viranomaisten ehdottama verohuojennus rohkaisee näin ollen käyttämään tämänlaatuista polttoainetta ennen direktiivin lopullista täytäntöönpanopäivämäärää. Komissio on sen vuoksi valmistellut ja toimittanut neuvostolle ehdotusluonnoksen päätökseksi, jolla annetaan lupa poikkeuspyynnön tälle osalle.

Pyynnön toisesta osasta komissio on kuitenkin sitä mieltä, että lisäaika on tarpeen polttoaineiden, joiden rikkipitoisuus on enintään 10 miljoonasosaa, erilaista valmisteverokantaa koskevan pyynnön tiettyjen näkökohtien huolelliseen tutkimiseen. Erityisesti vaaditaan teknologisten seikkojen ja ympäristöhyötyjen lisätutkimusta sekä tarkempaa tutkimusta siitä, miten polttoaineiden laatuun liittyvät seikat voivat vaikuttaa kilpailuun ja kauppaan yhtenäismarkkinoilla.

Komissio korostaa, että tämä tiedonanto ei merkitse poikkeuspyynnön toisen osan periaatteellista hylkäämistä. Tiedonannon tarkoituksena on yksinkertaisesti todeta, että asian tutkimiseen tarvitaan enemmän aikaa ja osoittaa, että direktiivin 92/81/ETY 8 artiklan 4 kohdassa asetettujen ehtojen mukaista poikkeuspyyntöjen käsittelyyn tarvittavaa aikaa ei ole, ellei tällaista tiedonantoa toimiteta neuvostolle.

Komissio vakuuttaa Saksan viranomaisille ja neuvostolle, että tämä asia käsitellään pikaisesti ja ehdotusluonnos neuvoston päätökseksi tai täydentävä tiedonanto toimitetaan neuvostolle mahdollisimman pian.

Näiden perustavaa laatua olevien vastalauseiden vuoksi komissio pyytää neuvostoa tutkimaan asiaa direktiivin 92/81/ETY 8 artiklan 4 kohdan kolmannen alakohdan mukaisesti.